De cirka 100 ansatte i Royal Arctic Line, der er ansat under HK-, 3F-, og Metal-overenskomster, besluttede fredag efter et fagligt møde, at fortsætte deres overenskomsstridige arbejdsnedlæggelse. Det fortæller Michael Gregersen, der er tillidsmand for de 3F-ansatte i virksomheden. Dermed er der for tredje dag i streg ingen på arbejde hos Royal Arctic Line, der i starten af ugen meldte ud, at man er i forhandlinger om at flytte alle forretninger i Danmark fra Aalborg til Aarhus i 2019. Nyheden fik medarbejderne gennem medierne. - Det er da dybt frustrerende, at vi sidder i en situation, hvor vores ledelse ikke en gang vil informere os først. At man vælger at gå til pressen, inden man informerer sine kollegaer først, er mig dybt uforstående, sagde Rasmus Nielsen, der er en af de strejkende medarbejdere torsdag til TV2 Nord. Siden 2015 har de ansatte vidst, at der var risiko for at rederiet ville flytte fra Aalborg, men fra medarbejderne lyder det, at administrerende direktør Verner Hammeken på intet tidspunkt har fortalt de ansatte om beslutningen. - Arbejdsnedlæggelse er en direkte konsekvens af måden, den grønlandske ledelse formidler nyheder på samt en generel manglende respekt og påskønnelse af det store arbejde, medarbejderne i Aalborg i det daglige udfører for at få opgaverne løst og godset sendt til Grønland, skriver medarbejderne i en fælles udtalese, som er sendt ud til pressen fredag formiddag. - Medarbejderne i RAL Aalborg har ingen som helst interesse i, at denne arbejdsnedlæggelse påvirker Aalborg Havns kunder, eksterne som interne, og derfor har medarbejderne her til morgen givet grønt lys for, at en af vores feederruter ekspederes af vores kollegaer i stevedorefirmaet, så den ikke berøres af arbejdsnedlæggelsen, lyder det videre i den fælles udtalelse. Michael Gregersen fortæller, at han, sammen med de øvrige tillidsrepræsentanter, på fredagens faglige møde oplyste kollegerne om, at arbejdsnedlæggelsen er overenskomststridig samtidig med han opfordrede dem til at gå tilbage i arbejde. - Det havde de ikke lyst til, så nu mødes vi igen mandag morgen og ser, hvordan verden ser ud til den tid, fortæller Michael Gregersen. I den fælles udtalelse fra medarbejderne håber man også, at den nuværende konflikt snart bliver løst. - Vi ser frem til en udvidet dialog med de berørte parter, så vi i fællesskab kan arbejde os hen imod en fornuftig og acceptabel løsning til gavn for alle. Artiklen er opdateret klokken 11.00 med uddrag fra en fælles udtalelse fra alle medarbejderne udsendt fredag formiddag.

Referat:
Medarbejderne på Royal Arctic Line var fredag morgen enige om at fortsætte deres arbejdsnedlæggelse.